**ΣΥΛΛΟΓΟΣ ΕΚΠΑΙΔΕΥΤΙΚΩΝ Π. Ε. Μαρούσι**  3 – 8 – 2024

**ΑΜΑΡΟΥΣΙΟΥ Αρ. Πρ.:** 211

**Ταχ. Δ/νση:** Μαραθωνοδρόμου 54

**Τ. Κ.** 15124 Μαρούσι

**Τηλ.:** 2108020788 **Fax:**2108020788

**Πληροφ.: Δ. Πολυχρονιάδης 6945394406**

**Email:syll2grafeio@gmail.com**

**Δικτυακός τόπος: http//:** [**www.syllogosekpaideutikonpeamarousiou.gr**](http://www.syllogosekpaideutikonpeamarousiou.gr)

**ΠΡΟΣ: Το Δ. Σ. του Συλλόγου Εκπ/κών Π. Ε. Ροδόπης**

**Κοινοποίηση: Δ. Ο. Ε., Συλλόγους Εκπ/κών Π. Ε. της χώρας, ΤΑ ΜΕΛΗ ΤΟΥ ΣΥΛΛΟΓΟΥ ΜΑΣ**

**ΨΗΦΙΣΜΑ ΣΥΜΠΑΡΑΣΤΑΣΗΣ**

**στους διωκόμενους απεργούς εκπαιδευτικούς του Σ. Ε. Π. Ε. Ροδόπης**

**Η ΕΚΠΑΙΔΕΥΣΗ ΔΕΝ ΤΡΟΜΟΚΡΑΤΕΙΤΑΙ! ΑΓΩΝΙΖΕΤΑΙ – ΝΙΚΑ!**

**ΚΑΤΩ ΤΑ ΧΕΡΙΑ ΑΠΟ ΤΟΥΣ/ΤΙΣ ΑΠΕΡΓΟΥΣ ΕΚΠΑΙΔΕΥΤΙΚΟΥΣ**

**ΔΕΝ ΜΑΣ ΠΤΟΟΥΝ ΟΙ ΤΡΟΜΟΚΡΑΤΙΚΕΣ ΚΑΙ ΠΑΡΑΝΟΜΕΣ ΕΝΕΡΓΕΙΕΣ**

**ΤΗΣ ΔΙΕΥΘΥΝΤΡΙΑΣ Π. Ε. ΡΟΔΟΠΗΣ ΥΠΟ ΤΙΣ ΟΔΗΓΙΕΣ ΤΟΥ ΥΠΑΙΘΑ**

Ύστερα: α) από την έκδοση της απόφασης 1510/2024 του Διοικητικού Εφετείου Αθηνών, με την οποία δικαιώνονται πλήρως οι νεοδιόριστοι εκπαιδευτικοί του 2020 και ανοίγει ο δρόμος για την ακώλυτη μονιμοποίησή τους χωρίς να συμμετέχουν στην ατομική «αξιολόγηση» του ν. 4823/2021, β) την δημοσιοποίηση των στοιχείων που επιβεβαιώνουν την μαζική συμμετοχή των νεοδιόριστων εκπαιδευτικών των ετών 2020 – 2021 – 2022 (πάνω από 60%) στην ΑΠΕΡΓΙΑ – ΑΠΟΧΗ της Δ. Ο. Ε. από την ατομική «αξιολόγηση» του ν. 4823/2021 και γ) την πανηγυρική επιβεβαίωση, μέσω των αποφάσεων της 93ης Γ. Σ. της Δ. Ο. Ε. της απόφασης για συνέχιση της ΑΠΕΡΓΙΑΣ – ΑΠΟΧΗΣ ενάντια στην εφαρμογή της «αξιολόγησης» των νόμων 4692/2020 & 4823/2021 και μέσα στο κατακαλόκαιρο με κλειστά τα σχολεία και τους/τις εκπαιδευτικούς σε άδεια, η Διευθύντρια Π. Ε. Ροδόπης κατόπιν εντολών του ΥΠΑΙΘΑ, παραπέμπει στο πρωτοβάθμιο πειθαρχικό συμβούλιο τρεις νεοδιόριστους/-ες εκπαιδευτικούς – μέλη του Σ. Ε. Π. Ε. Ροδόπης, οι οποίοι/-ες διορίστηκαν το 2021 και συμμετέχουν στην απεργία – αποχή από την ατομική «αξιολόγηση» σε όλες τις φάσεις της «διότι δεν συνέπραξαν καθ’ οιονδήποτε τρόπο στην αξιολόγηση».

**Πίσω από την απόφαση αυτή κρύβεται ο πανικός της κυβέρνησης της Ν. Δ. και της πολιτικής ηγεσίας του ΥΠΑΙΘΑ απέναντι στις συνεχιζόμενες μαζικές και νικηφόρες αντιδράσεις του συνδικαλιστικού κινήματος των εκπαιδευτικών και της Δ. Ο. Ε. ενάντια στην αντιλαϊκή – αντιεκπαιδευτική πολιτική της κυβέρνησης και στην εφαρμογή των νόμων 4692/2020 & 4823/2021 για την «αξιολόγηση» των εκπαιδευτικών. Η απογείωση του αυταρχισμού της κυβέρνησης, μέσω ανάλογων ενεργειών, αποτελεί προσπάθεια για πλήρη καταρράκωση του Συντάγματος της Ελληνικής Δημοκρατίας, μιας και η για πρώτη φορά παραπομπή απεργών εκπαιδευτικών για δήθεν «πειθαρχικό παράπτωμα» αποτελεί σοβαρή αντιδημοκρατική κλιμάκωση, αφού κυβέρνηση και ΥΠΑΙΘΑ επιχειρούν να μετατρέψουν σε πειθαρχικό αδίκημα τη συμμετοχή σε νόμιμα προκηρυγμένη απεργία, γυρίζοντας τη χώρα και το εργατικό κίνημα δεκαετίες πίσω σε εποχές δικτατορικών και ανώμαλων πολιτικά περιόδων διακυβέρνησης της χώρας.**

Ακόμα χειρότερα με τέτοιες ενέργειες καταρρακώνεται και εξευτελίζεται το όποιο κύρος έχει απομείνει στη διοίκηση της εκπαίδευσης και στα στελέχη της, αφού η παραπομπή αυτή έρχεται ως «επιστέγασμα» των πολύμορφων και κάθε είδους πιέσεων των τελευταίων μηνών (δικαστικές προσφυγές του ΥΠΑΙΘΑ σε βάρος της ΑΠΕΡΓΙΑΣ – ΑΠΟΧΗΣ της Δ. Ο. Ε., «εμπιστευτικά» ραβασάκια και φακελώματα των απεργών εκπαιδευτικών σε ειδικές ηλεκτρονικές πλατφόρμες κ. ά.) με το τραγικότερό όλων τους εκβιασμούς μέσω τηλεφωνικών συνομιλιών στους συγκεκριμένους εκπαιδευτικούς από στελέχη της εκπαίδευσης, ώστε οι απεργοί εκπαιδευτικοί να σταματήσουν να συμμετέχουν στην ΑΠΕΡΓΙΑ – ΑΠΟΧΗ της Δ. Ο. Ε. καταθέτοντας μάλιστα και δήλωση νομιμοφροσύνης μέσω gov. ότι δέχονται να αξιολογηθούν στο μέλλον προκειμένου να αποσυρθούν οι παραπομπές, λειτουργώντας (τα συγκεκριμένα στελέχη εκπαίδευσης) ωσάν να είναι στυγνοί εκβιαστές – μέλη εγκληματικών οργανώσεων τύπου ΜΑΦΙΑΣ και όχι λειτουργοί της Δημόσιας Εκπαίδευσης μιας ευνομούμενης και δημοκρατικής πολιτείας.

**Το Υπουργείο Παιδείας και τα στελέχη του βέβαια αποκαλύπτουν έτσι και την αλήθεια, η οποία είναι ότι αδυνατούν χωρίς καταναγκασμό και εκβιασμό να εφαρμόσουν την πολιτική τους.** Καμιά ποινή δε μπορούσαν και δεν μπορούν να επιβάλουν μόνοι τους, όπως διέδιδαν, και καμιά ποινή δεν επιβάλλεται αυτοδίκαια. Επίσης, καθόλου τυχαία κανένας/καμιά απεργός νεοδιόριστος εκπαιδευτικός του 2020 δεν παραπέμπεται. Όλη η διαδικασία τρομοκράτησης γίνεται για να υλοποιηθεί η άθλια αντιεκπαιδευτική πολιτική τους.

**Επιπρόσθετα η παραπομπή από μόνη της είναι πράξη παράνομη,** καθώς οι εκπαιδευτικοί συμμετείχαν κάθε φορά στη νόμιμη απεργία – αποχή που είχε προκηρυχθεί από τη Δ.Ο.Ε. (τις Γ. Σ. της Δ.Ο.Ε. ή/και το Δ. Σ. της ΔΟΕ), την ΑΔΕΔΥ και τον Σύλλογο Εκπ/κών Π. Ε. Ροδόπης και εσχάτως σε αυτή που έχει προκηρυχθεί από την ολομέλεια Προέδρων των Σ. Ε. Π. Ε. – μελών της Δ.Ο.Ε. και ουδέποτε έχει προσβληθεί δικαστικά. **Η παραπομπή είναι επίσης πράξη ευθέως αντισυνταγματική**, καθώς το δικαίωμα στην απεργία προστατεύεται από το Σύνταγμα. Για την πράξη της αυτή η Διευθύντρια Π. Ε. Ροδόπης ελέγχεται νομικά καθώς υπογράφει και είναι κακός σύμβουλος οι non – paper συμβουλές και οδηγίες των τηλεδιασκέψεων του ΥΠΑΙΘΑ.

**ΚΑΤΩ ΤΑ ΧΕΡΙΑ ΑΠΟ ΤΟΥΣ ΑΠΕΡΓΟΥΣ – ΚΑΤΩ ΤΑ ΧΕΡΙΑ ΑΠΟ ΤΟ ΔΙΚΑΙΩΜΑ ΣΤΗΝ ΑΠΕΡΓΙΑ**

Συνεχίζουμε αταλάντευτα – μαζικά και δυναμικά τον αγώνα μας ενάντια στην εφαρμογή της «αξιολόγησης» των νόμων 4692/2020 & 4823/2021, ο οποίος ήδη φέρνει αποτελέσματα, όπως η απόφαση 1510/2024 του Διοικητικού Εφετείου Αθηνών. Ακόμα και όσοι/όσες πρόσκαιρα υποχώρησαν τώρα είναι η ώρα να σηκώσουν και πάλι ανάστημα.

**Η ΤΡΟΜΟΚΡΑΤΙΑ ΚΑΙ ΟΙ ΕΚΒΙΑΣΜΟΙ ΤΟΥ ΥΠΑΙΘΑ ΚΑΙ ΤΗΣ ΚΥΒΕΡΝΗΣΗΣ ΣΕ ΒΑΡΟΣ ΑΠΕΡΓΩΝ ΕΚΠΑΙΔΕΥΤΙΚΩΝ ΔΕΝ ΘΑ ΠΕΡΑΣΟΥΝ – ΔΕΝ ΜΑΣ ΦΟΒΙΖΟΥΝ ΜΑΣ ΕΞΟΡΓΙΖΟΥΝ**

**Κατόπιν όλων των παραπάνω το Δ. Σ. του Συλλόγου Εκπαιδευτικών Π. Ε. Αμαρουσίου αποφασίζει ομόφωνα:**

**Α) Απαιτεί την άμεση ανάκληση της απόφασης παραπομπής στο πειθαρχικό συμβούλιο των συναδέλφων μας απεργών εκπαιδευτικών – μελών του Σ. Ε. Π. Ε. Ροδόπης.**

**Β) Εκφράζει την αμέριστη αλληλεγγύη και συμπαράστασή του στις/στους διωκόμενους απεργούς – συναδέλφους του Σ. Ε. Π. Ε. Ροδόπης, στηρίζοντας συνδικαλιστικά τις αποφάσεις και τις κινητοποιήσεις του Σ. Ε. Π. Ε. Ροδόπης για την υπεράσπιση των διωκόμενων συναδέλφων μας εκπαιδευτικών.**

**Γ) Θέτουμε στη διάθεση και επιλογή του Δ. Σ. του Σ. Ε. Π. Ε. Ροδόπης οποιαδήποτε είδους βοήθεια οικονομικού – νομικού και κινηματικού χαρακτήρα μας ζητηθεί να παρέχουμε για την υπεράσπιση των διωκόμενων συναδέλφων μας εκπαιδευτικών.**

**Γ) Καλούμε το Δ. Σ. της Δ. Ο. Ε. και τα Δ. Σ. των Σ. Ε. Π. Ε. της χώρας να λάβουν ανάλογες αποφάσεις στήριξης των διωκόμενων συναδέλφων μας.**

